**മെര്‍ക്കലിന്റെ നാസി പീഡനകേന്ദ്രത്തിലെ സന്ദര്‍ശനം വിവാദമായി**

ബെര്‍ലിന്‍ : ഹിറ്റ്‌ലറുടെ കാലത്ത് സ്ഥാപിച്ച നാസി പീഡന കേന്ദ്രത്തില്‍ ജര്‍മന്‍ ചാന്‍സലര്‍ ആഞ്ജല മെര്‍ക്കലിന്റെ സന്ദര്‍ശനം വിവാദമായി. വടക്കുപടിഞ്ഞാറന്‍ മ്യൂണിക്കിന് സമീപമുള്ള ഡക്‌സാവു കോണ്‍സന്‍ട്രേഷന്‍ ക്യാമ്പില്‍ ബുധാനാഴ്ചയാണ് മെര്‍ക്കല്‍ അപ്രതീക്ഷിത സന്ദര്‍ശനം നടത്തിയത്. ഡക്‌സാവുവില്‍ തിരഞ്ഞെടുപ്പ് റാലിയില്‍ പങ്കെടുക്കാനെത്തിയതായിരുന്നു അവര്‍.   
  
ഇവിടെ ഒരുമണിക്കൂറോളം ചെലവിട്ട മെര്‍ക്കല്‍ തടവിലാക്കപ്പെട്ടവരുടെ സ്മരണയ്ക്കുമുന്നില്‍ പുഷ്പചക്രവും അര്‍പ്പിച്ചു. കോണ്‍സന്‍ട്രേഷന്‍ ക്യാമ്പിലെ തടവുകാരനായ മാക്‌സ് മാന്‍ഹെയ്മറുടെ ക്ഷണപ്രകാരമാണ് മെര്‍ക്കല്‍ ഇവിയെത്തിയത്.  
  
എന്നാല്‍ സന്ദര്‍ശനം കഴിഞ്ഞയുടന്‍ ഇത് അനവസരത്തിലുള്ളതായിരുന്നെന്ന വിമര്‍ശം ഉയര്‍ന്നു. തിരഞ്ഞെടുപ്പ് പ്രചാരണ സമയത്തായിരുന്നില്ല മെര്‍ക്കല്‍ ഇവിടം സന്ദര്‍ശിക്കേണ്ടിയിരുന്നതെന്ന് പ്രതിപക്ഷ നേതാവ് റെനറ്റ് കുവെനാസ്റ്റ് പറഞ്ഞു. 1933ല്‍ ഹിറ്റ്‌ലര്‍ അധികാരമേറ്റ് ആഴ്ചകള്‍ക്കുള്ളിലാണ് രാഷ്ട്രീയ തടവുകാര്‍ക്കുവേണ്ടി ഈ പീഡന കേന്ദ്രം തുടങ്ങിയത്.